ଭାବିନା ପଟେଲ ଜଣେ ଭାରତୀୟ ପାରା-ଟେବୁଲ ଟେନିସ ଖେଳାଳି । ସେ ହୁଇଲ ଚେୟାର ଉପରେ ବସି ଟେବୁଲ ଟେନିସ ଖେଳନ୍ତି । ୨୦୨୦ ଟୋକିଓ ପାରା ଅଲିମ୍ପିକ୍ସରେ ସେ ଶ୍ରେଣୀ ୪ ଟେବୁଲ ଟେନିସରେ ରୌପ୍ୟ ପଦକ ଜିତିଥିଲେ । ପାରା-ଟେବୁଲ ଟେନିସ ଖେଳରେ ଶ୍ରେଣୀ ୧-୫ ଗୋଡ଼ରେ ଅକ୍ଷମତା ଥିବା ଖେଳାଳିମାନଙ୍କ ପାଇଁ ଉଦ୍ଦିଷ୍ଟ । ଶ୍ରେଣୀ ୧ରେ ସର୍ବାଧିକ ଅକ୍ଷମତା ଥିବା ଖେଳାଳି ଓ ଶ୍ରେଣୀ ୫ରେ ସର୍ବନିମ୍ନ ଅକ୍ଷମତା ଥିବା ଖେଳାଳିମାନେ ପ୍ରତିଦ୍ୱନ୍ଦିତା କରିଥାନ୍ତି । ଖେଳ ଜୀବନ ଭାବିନା, ଭାରତକୁ ବହୁ ଆନ୍ତର୍ଜାତୀୟ ପ୍ରତିଯୋଗୀତାରେ ପ୍ରତିନିଧିତ୍ୱ କରି ବହୁବାର ପଦକ ଜିତିଛନ୍ତି । ୨୦୧୧ ମସିହାରେ ପିଟିଟି ଥାଇଲାଣ୍ଡ ଟେବୁଲ ଟେନିସ ଚମ୍ପିୟାନସିପରେ ରୌପ୍ୟ ପଦକ ହାସଲ କରି ବିଶ୍ୱ ରାଙ୍କ ୨ରେ ପହଞ୍ଚିଥିଲେ । ୨୦୧୩ ମସିହାରେ ବିଜିଂଠାରେ ଅନୁଷ୍ଠିତ ଏସୀୟ ପାରା ଟେବୁଲ ଟେନିସ ଚମ୍ପିୟାନସିପରେ ମହିଳା କ୍ଲାସ ୪ ଟେବୁଲ ଟେନିସ ଶ୍ରେଣୀରେ ସେ ରୌପ୍ୟପଦକ ଜିତିଥିଲେ । ୨୦୧୭ର ଏସୀୟ ପାରା ଟେବୁଲ ଟେନିସ ଚମ୍ପିୟାନସିପରେ ସେ କୋରୀୟ ଖେଳାଳି କାଙ୍ଗଙ୍କୁ ୩-୦ ସେଟରେ ପରାସ୍ତ କରି ବ୍ରୋଞ୍ଜପଦକ ହାସଲ କରିଥିଲେ । ୨୦୨୦ ଟୋକିଓ ପାରା ଅଲିମ୍ପିକ୍ସରେ ବିଶ୍ୱର ୨ ନମ୍ବର ଖେଳାଳି ବୋରିସ୍ଲାଭା ରଙ୍କୋଭିଚଙ୍କୁ ପରାସ୍ତ କରି ସେମିଫାଇନାଲରେ ପହଞ୍ଚିଥିଲେ । ସେମିଫାଇନାଲରେ ଚିନର ଖେଳାଳି ଝାଙ୍ଗ ମାୟୋଙ୍କୁ ପରାସ୍ତ କରି ଫାଇନାଲରେ ପ୍ରବେଶ କରିଥିଲେ । ଫାଇନାଲରେ ଚିନର ଝୋ ୟିଂଙ୍କଠାରୁ ସେ ପରାସ୍ତ ହୋଇ ରୌପ୍ୟପଦକ ହାସଲ କରିଥିଲେ । ସେ କୋଚ ଲଲନ ଦୋଷୀଙ୍କଠାରୁ ପ୍ରଶିକ୍ଷଣ ଲାଭ କରନ୍ତି । ତେଜଲବେନ ଲାଖିଆ ତାଙ୍କର ମାର୍ଗଦର୍ଶକ ଅଟନ୍ତି । ବ୍ୟକ୍ତିଗତ ଜୀବନ ଭାବିନା, ଗୁଜରାଟର ମେହସାନା ଜିଲ୍ଲାର ସୁନ୍ଧିଆର ମୂଳ ବାସିନ୍ଦା । ସେ ଭାରତ ସରକାରଙ୍କ କର୍ମଚାରୀ ରାଜ୍ୟ ବିମା ନିଗମରେ କାର୍ଯ୍ୟ କରନ୍ତି ।